Document ID: 32012R0617

NÕUKOGU MÄÄRUS (EL) nr 617/2012,
10. juuli 2012,
millega muudetakse nõukogu määrust (EÜ) nr 174/2005, millega kehtestatakse piirangud sõjategevusega seotud abi osutamise suhtes Côte d’Ivoire’ile
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse nõukogu 10. juuli 2012. aasta otsust 2012/371/ÜVJP, millega muudetakse otsust 2010/656/ÜVJP, millega uuendatakse Côte d’Ivoire’i vastu suunatud piiravaid meetmeid (1),
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
ning arvestades järgmist:
(1)
Nõukogu võttis 29. oktoobril 2010 vastu otsuse 2010/656/ÜVJP, (2) millega uuendatakse Côte d’Ivoire’i vastu suunatud piiravaid meetmeid ning millega tunnistatakse kehtetuks ühine seisukoht 2004/852/ÜVJP (3). Määrusega (EÜ) nr 174/2005, (4) mis võeti algselt vastu ühise seisukoha 2004/852/ÜVJP jõustamiseks, jõustatakse ka otsus 2010/656/ÜVJP Euroopa Liidu tasandil, kehtestades piirangud sõjategevusega seotud abi osutamise suhtes Côte d’Ivoire’ile.
(2)
10. juuli 2012. aasta otsusega 2012/371/ÜVJP muudetakse otsuse 2010/656/ÜVJP reguleerimisala, pidades silmas ÜRO Julgeolekunõukogu resolutsiooni 2045 (2012) ja kaotatakse sõjategevusega seotud tehnilise ja finantsabi osutamisele kehtinud piirangud. Samuti kaotatakse siserepressioonideks kasutatavate vahenditega seotud tehnilise ja finantsabi andmise piirangud.
(3)
Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.
(4)
Määrust (EÜ) nr 174/2005 tuleks seetõttu vastavalt muuta.
(5)
Käesolevas määruses sätestatud meetmete tõhususe tagamiseks peaks käesolev määrus jõustuma selle avaldamise päeval,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 174/2005 muudetakse järgmiselt.
1)
Artikkel 1 asendatakse järgmisega:
„Artikkel 1
Käesoleva määruse kohaldamisel on „sanktsioonide komitee” ÜRO Julgeolekunõukogu resolutsiooni 1572 (2004) punkti 14 alusel loodud ÜRO Julgeolekunõukogu komitee.”
2)
Artikkel 2 tunnistatakse kehtetuks.
3)
Artikkel 3 asendatakse järgmisega:
„Artikkel 3
Keelatud on:
a)
müüa, tarnida, üle anda või eksportida otse või kaudselt I lisas loetletud vahendeid, mida võidakse kasutada siserepressioonideks, olenemata sellest, kas tegemist on liidust pärit vahenditega, ühelegi isikule, üksusele või asutusele Côte d’Ivoire’is või kasutamiseks Côte d’Ivoire’is;
b)
osaleda teadlikult ja tahtlikult tegevuses, mille otsene või kaudne eesmärk või tagajärg on kaasa aidata punktis a nimetatud tehingutele.”
4)
Artikkel 4 tunnistatakse kehtetuks.
5)
Artiklis 4a asendatakse lõiked 1 ja 2 järgmisega:
„1. Erandina artiklist 3 võib II lisas loetletud eksportija või teenusepakkuja asukohajärgse liikmesriigi pädev asutus lubada asjakohaseks peetavatel tingimustel I lisas sisalduva mittesurmava varustuse müüki, tarnimist, üleandmist või eksportimist, kui ta on teinud kindlaks, et asjaomane mittesurmav varustus on mõeldud üksnes Côte d’Ivoire’i julgeolekujõududele asjakohaseks ja proportsionaalseks tegevuseks avaliku korra tagamisel.
2. Erandina artiklist 3 võib II lisas loetletud eksportija või teenusepakkuja asukohajärgse liikmesriigi pädev asutus lubada asjakohaseks peetavatel tingimustel I lisas loetletud siserepressioonideks kasutada võidava varustuse müüki, tarnimist, üleandmist või eksportimist, kui asjaomane varustus on mõeldud üksnes Côte d’Ivoire’i julgeolekureformi läbiviimise toetamiseks ning Côte d’Ivoire’is läbi viidava ÜRO operatsiooni (UNOCI) ja seda toetavate Prantsusmaa relvajõudude toetuseks või neile kasutamiseks.”
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. juuli 2012

Labels: 3
18
15
5